Honderde weer dakloos weens oorstromings‘n Sinkgat langs ‘n huis in Umdloti. (Foto: Twitter/ eThekwini) Ten minste 500 mense is reeds gedwing om hul huise te ontruim nadat swaar reën KwaZulu-Natal vir die tweede keer in net twee maande getref het. Geen sterftes is tot dusver aangemeld nie, maar teen Sondagaand was daar reeds erge skade aan sommige huise en geboue, veral in Durban, en talle paaie is onbegaanbaar. “Ons het nog nie ŉ omvattende verslag oor die impak van die swaar reën die afgelope naweek nie, maar soos inligting inkom skets dit reeds ŉ baie kommerwekkende prentjie,” het Sihle Zikalala, premier van KwaZulu-Natal, Sondag tydens ŉ perskonferensie gesê. “Tot dusver is die grootste impak langs die kusgebiede van eThekwini (Durban). Die getal noodoproepe uit hierdie gebiede het ook toegeneem en ons het gevra dat die weermag in noordelike dele van Durban ontplooi word om dringende bystand te verleen.” Dít skaars ŉ maand nadat vernietigende oorstromings meer as 400 lewens geëis en duisende dakloos gelaat het. Die vorige storms het ook miljoene rande se skade aan paaie en ander infrastruktuur aangerig en herstelwerk het eers ŉ paar weke gelede begin. Foto’s van ŉ reuse sinkgat langs ŉ huis in Umdloti en dele van paaie wat inmekaargeval het, doen nou opnuut die ronde op sosiale media. “Sommige plekke is heeltemal ontoeganklik [weens skade aan die paaie] en het eilande geword,” het Zikalala gesê. Owerhede het 82 sentrums oopgestel waar inwoners wat dakloos is, skuiling kan soek. Die weermag en nooddienste is ook Sondag op hoë gereedheid geplaas om mense te help wat uit hul huise verwyder moet word. In ŉ verklaring deur die provinsiale regering word skoolgemeenskappe aangeraai om uiters versigtig te wees wanneer hulle Maandag skool toe reis, aangesien baie van die paaie verspoel of erg beskadig is. Skoolhoofde word ook aangeraai dat, sou paaie Maandag onbegaanbaar wees, leerders liefs aangesê moet word om tuis te bly. “Ons kan nie bekostig om enige verdere lewens weens die vloede te verloor nie,” lui die verklaring. Volgens die Suid-Afrikaanse Weerdiens sal reën tot vandag (Maandag) voortduur. Bykomende inligting deur AFP.